El comitè d’empresa i la direcció de Codorníu han arribat a un principi d’acord per rebaixar l’afectació de l’Expedient de Regulació d’Ocupació (ERO), que ha passat dels 79 acomiadaments inicials a una xifra final de 70. Les dues parts van mantenir aquest dilluns una llarga reunió des de mig matí fins ben entrat el vespre, durant la qual també van acordar que els acomiadats rebran una indemnització de 38 dies i 28 mensualitats, amb un màxim de 75.000 euros, mentre es va fixar un pla de rendes per als treballadors més grans de 56 anys. Aquestes mesures les hauran de ratificar ara les assemblees de treballadors. Mentre la plantilla no hi doni el vistiplau, el comitè d’empresa manté la convocatòria de vaga per a demà i l’aturada indefinida a partir del dia 8. Fonts sindicals han detallat a l’ACN que el centre de producció amb més acomiadats serà el de Sant Sadurní, on es rescindiran 38 contractes, si bé inicialment es preveia fer fora 43 persones. Pel que fa a la resta d’acomiadaments, el preacord preveu mantenir les 10 persones rescindides inicialment dels centres de Poblet i Lleida, i rebaixa de 26 a 23 els acomiadaments de les oficines d’Esplugues de Llobregat. Com ja es preveia amb l’anunci de l’ERO, les oficines d’Esplugues tancaran properament i es traslladarà els 94 treballadors restants al celler de Sant Sadurní. En relació al pla de rendes preacordat entre el comitè d’empresa i la direcció de Codorníu, aquest fixa que els treballadors de 56 anys i els que en compleixin 57 aquest any rebran el 77% del salari net anual fins que en facin 62. Per als empleats que en facin 58, es garanteix el 82% del salari net fins que en compleixin 62, mentre que a aquells que en facin 59, els correspon el 87% del salari anual fins els 63. Finalment, els treballadors que aquest any compleixin 60 o 61 anys, el pla de rendes fixa que rebran el 92% del sou fins els 63. Si aquest dimarts l’assemblea de treballadors dona el vistiplau al preacord, s’obrirà un període de 48 hores durant les quals es podran postular aquells treballadors que es vulguin acollir a aquestes condicions. Comitè i empresa van acordar, però, que aquestes mesures no afectarien parelles de treballadors que siguin matrimoni ni als empleats de família monoparental, així com tampoc a aquells que tinguin fills amb un 33% de discapacitat. Per últim, el preacord signat dilluns estableix que l’empresa presentarà un pla de viabilitat, mentre també es va fixar una clàusula de garantia d’ocupació. Aquesta garanteix que, davant un eventual nou ERO durant els pròxims tres anys, els treballadors rebrien una indemnització de 40 dies per any treballat amb un màxim de 30 mensualitats i un topall de 80.000 euros. El sindicat Comissions Obreres ha valorat “positivament” el preacord perquè recull “bona part” de les reivindicacions del comitè d’empresa i “millora considerablement” les condicions inicials que plantejava la direcció. Aquesta reestructuració arriba nou mesos després que el fons nord americà Carlyle comprés la majoria d’accions de Codorníu i quan fa menys de dos anys del primer ERO de l’empresa, amb què es van acomiadar 71 treballadors. La firma cavista ha emmarcat el nou expedient en un pla estratègic per “recuperar el creixement històric” de la companyia, “guanyant eficiència i donant solidesa a les àrees de negoci de més valor”.  Quan va anunciar l’ERO, Codorníu recordava que la fusió amb Gleva Cellars ha dut l’empresa a aglutinar 17 cellers centenaris, fet que suposa “un nou punt de partida d’un projecte orientat a concentrar esforços”.

Summary: Preacord entre els treballadors i la direcció de Codorníu per reduir l’ERO i deixar-lo en 70 acomiadaments


C's i PP ja han començat a explorar un possible pacte d'investidura que torni a situar Mariano Rajoy al capdavant del govern espanyol. Encara que el pacte es confirmés, però, els 169 diputats que sumarien (170 incloent-hi a Coalició Canària) serien insuficients per derrotar el 'no' de la resta de partits. Davant d'aquesta perspectiva, el PSOE s'erigeix com el partit decisiu per validar el pacte PP-C's i així li ho volen recordar els dirigents d'ambdós partits. En una entrevista a l'ACN, el portaveu de C's al Parlament, Carlos Carrizosa, assenyala directament la responsabilitat del secretari general dels socialistes, Pedro Sánchez, per desbloquejar la situació. Segons Carrizosa, el rebuig del PSOE a la investidura de Rajoy "l'incapacitaria" per continuar liderant el partit. "Si Sánchez no demostra cintura mínima perquè hi hagi govern, quedaria inhabilitat per presentar-se a unes terceres eleccions", afegeix. Tot i que fa tot just dos dies, Carrizosa veia més a prop unes terceres eleccions que un pacte de governabilitat a Espanya, la signatura de les sis condicions contra la corrupció per part del PP ha obert una "finestra d'oportunitat" perquè s'investeixi un president en les properes setmanes. Les negociacions tot just acaben de començar, però C's ja apunta al PSOE per traslladar-li tota la responsabilitat en cas que fracassi el moviment que tornaria a col·locar Rajoy com a president el govern (sense estar en funcions). "Nosaltres creiem que la responsabilitat correspon  al segon partit més votat a Espanya. Qui ha de donar la talla d'estadista és aquell que vol ser president d'un Estat. I si Sánchez no ho demostra, quedaria inhabilitat per presentar a unes terceres eleccions". Carrizosa es mostra contundent en aquest punt, tot i que ha obviat que Rajoy va fer el mateix la passada legislatura quan va rebutjar la investidura del candidat socialista. "De la mateixa forma que vam arribar a acordar 200 reformes amb el PSOE, que ara diguin quines els hi agradaria que s'incorporessin per garantir, almenys, l'abstenció", proposa. "Gràcies" a C's, ja hi ha data per a la primera sessió d'investidura (començarà el 30 d'agost) i Carrizosa veu imprescindible que, aquest cop sí, s'eviti la repetició dels comicis. "Ja tenim data i el PSOE sap molt bé que ho tindrà molt difícil per explicar unes altres eleccions que, probablement, no canviarien gaire el panorama polític", assenyala. De fet, un 'no' del PSOE demostraria, segons Carrizosa, que Sánchez és "una de les pedres al camí". Si Rajoy no supera el debat d'investidura a la primera, Ciutadans descarta buscar majories alternatives amb el PSOE. "No seria possible pels vots que tindríem. I no sé si seria fiable un líder polític (Sánchez) que quan ha de fer una cosa no la fa", destaca en referència a la "responsabilitat" que el partit taronja atribueix al líder socialista per desbloquejar la investidura de Rajoy. El 'no' reiterat del PSOE a Rajoy no desmoralitza C's, que encara confia en un nou executiu tot just iniciat el mes de setembre. Ara bé, en cas de terceres eleccions, Carrizosa no creu que els perjudiqui el diàleg amb Rajoy, tot i que durant la campanya electoral s'entestessin en dir que no li donarien suport. "Desbloquejar no està penalitzat. I estic segur que els nostres electors i els dels altres partits més aviat ens premiaran que no pas ens reclamaran responsabilitats", opina. El portaveu parlamentari de C's deixa clar, a més, que el seu partit ha traçat una línia vermella amb el líder del PP: " No ens hem negat a entrar en un govern del PP. Però sí en un presidit per Rajoy".

Summary: C's creu que Sánchez estaria "incapacitat" per liderar el PSOE en unes terceres eleccions si bloqueja la investidura


El president del PPC, Xavier Garcia Albiol, ha afirmat en una entrevista a RNE que "la CUP és un partit antisistema que se sent més còmode al costat dels terroristes d'ETA que no al costat dels demòcrates". "Si pogués tenir capacitat d'influència, limitaria les llibertats dels que no pensen com ells", ha afegit Albiol que s'ha referit a la CUP com a "grup de desestructurats socials". Tot i així, ha defensat no és una concessió a la CUP que la manifestació estigui encapçalada pels col·lectius més afectats pels atemptats. D'altra banda, ha acusat l'alcaldessa de Barcelona, Ada Colau, de prioritzar l'estètica per sobre de la seguretat en la seva decisió de no instal·lar pilones a la Rambla. Segons Albiol, Colau ha vingut a dir que "no els posava perquè quedaven lletjos". El líder del PPC també ha considerat que si l'alcalde de Barcelona fos del PP "se l'hauria crucificat a la plaça de l'Ajuntament".

Summary: Albiol: "La CUP se sent més còmode al costat dels terroristes d'ETA que dels demòcrates"


Van ser arrestats mentre fugien a tota velocitat de la Policia Local amb un cotxe robat ACN Abrera.-Els Mossos d'Esquadra de la comissaria de Martorell han pogut resoldre set robatoris amb força en domicilis gràcies a la detenció de tres homes el passat 2 de març al centre d'Abrera (Baix Llobregat). Els tres presumptes lladres van ser arrestats després d'una persecució a tota velocitat, que va començar quan la Policia Local va detectar un vehicle sospitós, que constava com a sostret en un robatori en un habitatge de Castelldefels. Dos d'ells van ser detinguts pels agents locals i l'altre pispa va ser enxampat pels Mossos a l'estació de tren d'Abrera. Les investigacions posteriors de la policia local van determinar que els tres homes, de nacionalitat xilena, de 19, 27 i 30 anys, i veïns de l'Hospitalet de Llobregat i Santa Coloma de Gramenet, havien comès set robatoris: cinc a Abrera, un a Castelldefels i un altre a Cardedeu. Els fets es remunten al 2 de març, cap a les 19 hores, quan es va tenir coneixement d'una persecució a Abrera on un vehicle, que constava com a sostret en un robatori amb força en un domicili de Castelldefels el mes de desembre, va fugir a tota velocitat de la Policia Local del municipi. El cotxe va conduir de forma temerària pel nucli urbà d'Abrera fins que es va trobar en un carrer de sentit únic, sense possibilitat d'avançar i va intentar escapolir-se encastant-se contra un vehicle de la Policia Local. Del vehicle van sortir tres homes, dos dels quals van ser detinguts per la Policia Local. Es dóna el cas que durant la persecució dos dels agents locals van resultar ferits lleus i que un d'ells va disparar un tret intimidatori a l'aire. Gràcies a descripció facilitada pels agents locals, el tercer pispa va ser arrestat a l'estació de ferrocarrils del municipi d'Abrera pels Mossos d'Esquadra poc després.  Les gestions posteriors, realitzades per la unitat d'investigació de la comissaria de Martorell, van evidenciar que els tres homes de nacionalitat xilena, de 19, 27 i 30 anys, i veïns de l'Hospitalet de Llobregat i Santa Coloma de Gramenet, formaven un grup especialitzat a realitzar robatoris amb força ia l'interior de domicilis. Els agents encarregats del cas, van analitzar les joies i objectes que es van recuperar durant la detenció i van resoldre set robatoris amb força a domicilis: cinc a Abrera, un a Castelldefels i un altre a Cardedeu. Els tres detinguts van passar a disposició de jutjat d'instrucció en funcions de guàrdia de Martorell, el qual va decretar l'ingrés a presó per a un d'ells, ja que li constava una ordre pendent d'ingrés a centre penitenciari, i la llibertat amb càrrecs pels altres dos.

Summary: Tres detinguts per set robatoris en domicilis d'Abrera, Castelldefels i Cardedeu


La tercera reunió entre direcció i representants dels treballadors ha acabat sense acord ACN Barcelona.-La direcció de Nissan Motor Iberica ha acusat els sindicats d'"ignorar l'entorn i la realitat" després que els representants dels treballadors tornessin a exigir un pla industrial a llarg termini que tingui en compte les inversions, el manteniment de les condicions del darrer pla de prejubilacions, noves mesures d'organització i un increment salarial per sobre l'IPC durant els anys de vigència del nou conveni fins a l'exercici del 2021. En la tercera reunió entre les dues parts, l'equip directiu ha traslladat als treballadors que la producció s'ha reduït més d'un 50% en els últims cinc anys i que el que està en joc no és només "millorar la competitivitat sinó assegurar la sostenibilitat de la planta amb la finalitat de poder optar a nous models en el futur". Així mateix, segons l'empresa, la direcció ha ofert un increment salarial per als anys 2020 i 2021, una oferta que els treballadors han considerat insuficient ja que reclamen que el sou no estigui per sota l'IPC.  La d'aquest dilluns ha estat la tercera reunió entre les dues parts des que Nissan va anunciar que volia prescindir de 600 treballadors mitjançant prejubilacions i baixes voluntàries i que volia arribar a un acord abans de Setmana Santa i del Saló de l'Automòbil. L'empresa ofereix que els prejubilacions siguin amb el 80% del salari net fins als 63 anys "d'acord amb les condicions de mercat" mentre que els sindicats reclamen el 90%, tal com es va acordar en l'última onada de prejubilacions. Segons han explicat fonts sindicals a l'ACN, en el conveni col·lectiu en negociació han demanat incloure una garantia dels llocs de treball i que "no hi hagi possibilitat que més endavant ens diguin que ens sobren 200"., a més d'una garantia de les inversions i la modernització de la planta de Montcada, on es fan les estampacions. Una altra de les peticions que ha fet el comitè d'empresa és la inclusió d'una formació per a les noves tecnologies i una reducció de l'augment de jornada quan la producció era major i que ara està per sota el 50%.  Segons argumenten, l'empresa ja no necessita que els treballadors segueixin ampliant uns minuts la jornada. Els representants sindicals han lamentat que la posició de la direcció hagi estat en tot moment "immobilista" i ara esperen que la direcció els emplaci a una altra trobada, ja que avui les dues parts no han concretat cap nova data.

Summary: ACTUALIZACIÓ:La direcció de Nissan acusa els sindicats d'"ignorar l'entorn i la realitat"


El jutjat ha acceptat la querella de la fiscalia presentada contra els responsables del pub Fissure de Lleida arran de la denúncia feta el passat 10 d'abril per l'Associació Down Lleida. La fiscalia es va querellar contra el pub perquè considerava que s'havien vist vulnerats els drets de les persones amb discapacitat intel·lectual. Ara, el jutjat d'instrucció 3 de Lleida s'ha fet càrrec del cas i ha cridat a declarar com a investigat per un presumpte delicte de discriminació el propietari del local el pròxim 15 de juny. El bar, situat al carrer Alfred Perenya de Lleida, va vetar en dues ocasions, concretament la nit de divendres 31 de març i la matinada del dissabte 8 d'abril, l'accés al local a un grup de joves amb síndrome de Down i altres discapacitats intel·lectuals de l'associació. Down Lleida també va denunciar els fets al departament de Benestar Social i l'Agència Catalana de Consum. Els Mossos d'Esquadra van anar al lloc al moment dels fets i van obrir una acta. El març de 2013 una discoteca de Sabadell tampoc va deixar entrar un grup de persones amb síndrome de Down.

Summary: El jutge accepta la querella contra el pub Fissure de Lleida i cita el seu propietari a declarar com a investigat


Els Agents Rurals han fet aquest dissabte les primeres inspeccions de caça seguint noves directrius de seguretat després del crim de dos efectius que es va produir fa just una setmana a Aspa (Segrià). En concret, quinze dotacions s’han desplegat per fer controls de caça en equips formats per grups de tres persones, vestint armilles antibales i equipats amb una arma de foc, adquirint així el procediment que fins ara només seguien els agents destinats a controls antifurtius de caça i pesca. Josep Antoni Mur, Inspector en Cap dels Agents Rurals, ha destacat que es tracta de mesures “extraordinàries i temporals” que s’han decidit aplicar després d’una reunió d’urgència celebrada els últims dies. En aquesta mateixa reunió també s’ha acordat crear un grup d’experts en seguretat per a què determini quines mesures definitives hauran d’adoptar els Agents Rurals, tant pel que fa als controls de caça com en la resta d’actuacions del cos.

Summary: Els Agents Rurals fan les primeres inspeccions de caça seguint noves mesures de seguretat “extraordinàries i temporals”


El president del PPC, Xavier García Albiol, ha alertat el president del Parlament, Roger Torrent, que "amb qui ha de parlar per proposar a Jordi Sànchez com a candidat a la presidència de la Generalitat és amb el jutge Llarena". Albiol li ho ha dit durant la conversa telefònica que ha mantingut amb Torrent amb motiu de la nova ronda de consultes telefònica iniciada pel president de la cambra catalana, durant la qual li ha recordat la "condició" de Sànchez i que el passat mes de març el magistrat va impedir que el número dos de JxCAT assistís al ple convocat per a la seva investidura.  El popular ha criticat la "persistència en el bloqueig" provocada per Torrent proposant candidats "que no es poden investir". "Es fa evident que l'estratègia dels independentistes no és tenir un govern efectiu que treballi per a tots els catalans, és provocar contínuament el conflicte amb les institucions de l'Estat", ha manifestat.  El president del PPC ha lamentat l'"ús de les institucions que fan els separatistes, utilitzant-les al servei del seu discurs partidista i cada cop més allunya de les preocupacions i els problemes de la ciutadania".

Summary: Albiol diu a Torrent que amb qui ha de parlar per proposar Sànchez "és amb el jutge Llarena"


La consellera d’Empresa i Coneixement veu manca de “sensibilitat” de l’Estat cap a les PIMES, critica que fins ara “no s’han adoptat mesures més enllà d’oferir crèdits avalats per l’administració” i avisa que per algunes “pot ser massa tard”. Davant d’això la Generalitat reclama al govern espanyol, que és qui té Capacitat financera i tributària, “mesures que redueixin les despeses de les empreses com incrementar la liquiditat”. En una entrevista que publica aquest dissabte ‘El Punt Avui’, la consellera recorda que “hi ha països que han actuat rapidíssimament per salvar el teixit productiu” i considera que aquí “s’ha esperat una mica massa”. Chacón diu que se sent impotent i lamenta que moltes empreses no podran aguantar sense facturar.

Summary: Chacón veu manca de “sensibilitat” de l’Estat cap a les PIMES i avisa que per algunes “pot ser massa tard”


L’oficial del vaixell rus que el dilluns 20 de març va envestir i enfonsar el pesquer català El Fairell a tres milles del port de Barcelona ha pagat la fiança que li evitarà haver d’anar a presó mentre surt el judici, segons ha avancat el diari ‘Ara’ i han confirmat a l’ACN fonts jurídiques. Cal recordar que al vaixell pesquer hi viatjaven quatre persones, dues de les quals van poder ser rescatades per la tripulació de la mateixa nau russa, i dues més que es van enfonsar amb les restes de la barca destruïda fins a 160 metres de profunditat. Les tasques de rescat dels dos cossos es van allargar durant cinc dies i van implicar la utilització d’un robot submarí de Salvament Marítim amb capacitat per descendir fins a aquella profunditat.  Divendres 24 de març, el titular del Jutjat d'Instrucció número 19 de Barcelona acordava llibertat sota fiança de 50.000 euros per al primer oficial del mercant rus després de prendre-li declaració. Tant aquest membre de la tripulació com el capità del vaixell havien estat citats en qualitat d’investigats, però el segon va quedar en llibertat provisional perquè era el primer el que pilotava la nau en el moment de l’accident. El jutge els acusa de dos delictes d'imprudència greu amb resultat de mort.

Summary: L’oficial del vaixell rus que va enfonsar El Fairell i va causar dos morts ha pagat la fiança per evitar la presó


El tràfic de mercaderies als diferents ports de l'Estat es manté a la baixa arran de la crisi del coronavirus. Durant el mes de maig, els ports van manipular 38,3 milions de tones, un 25,1% menys respecte al mateix mes de l'any passat. Pel que fa a l'acumulat de l'any, l'activitat comercial s'ha reduït un 10,2% interanual, fins a les 237,4 milions de tones. Segons ha apuntat aquest dijous el president de Ports de l'Estat, Francisco Toledo, les dades confirmen les previsions que es van realitzar poc després de l'esclat de la pandèmia, que apuntaven a un descens del tràfic de mercaderies d'entre el 10% i el 16% aquest 2020. Malgrat tot, el Ministeri de Transports recorda que el sector ha sigut capaç d'evitar capítols de desproveïment. Unes de les mercaderies que s'ha vist més afectades per la crisi sanitària han sigut els productes a granel sòlids, particularment el carbó. Segons les dades facilitades pel Ministeri de Transports, el nombre de tones manipulades d'aquests productes sòlids ha registrat un descens del 30,3% el cinquè mes de l'any, impulsat també pel canvi de model de la Unió Europea basat en la reducció de l'impacte dels gasos d'efecte hivernacle. El tràfic de productes a granel líquids també ha patit una important caiguda al maig, tot i que no ha sigut tan accentuada (-24,2%). En aquest cas, la reducció dels intercanvis de cru (-13,2%) s'ha vist compensada pels increments en el gas natural (+27,9%) i els productes químics (+7,8%). El tipus de mercaderies que ha registrat el descens més accentuat durant el mes de maig han sigut les anomenades 'ro-ro', vehicles industrials carregats d'altres productes que s'embarquen per cobrir determinades distàncies o trajectes entre la península Ibèrica i les illes. En aquest sentit, el descens en el nombre de tones transportades ha sigut del 32,9% al maig. Pel que fa a les mercaderies generals –el grup més nombrós-, la caiguda al maig ha sigut del 23,7% interanual, fins als 19,4 milions de tones transportades. Dins aquesta categoria, destaca l'evolució del tràfic de vehicles, que ha passat de 317.000 unitats (maig del 2019) a 83.600 unitats (maig del 2020). Es desploma el nombre de passatgers L'arribada de passatgers als diferents ports de l'Estat s'ha reduït al voltant d'un 90% al maig. Durant el cinquè mes d'aquest any, tan sols 216.851 persones van arribar al país per via marítima, una xifra que contrasta amb els més de 2,8 milions de passatgers comptabilitzats el maig de 2019. El descens és encara més acusat en el tràfic de creueristes, que segons el Ministeri de Transport ha sigut "pràcticament nul" durant els últims mesos. Pel que fa a l'acumulat de l'any, el descens ha sigut del 55,9%, fins als 5,3 milions de passatgers.

Summary: El tràfic de mercaderies als ports de l'Estat es desploma un 25% al maig a causa de la crisi del coronavirus


El Tribunal Superior de Justícia de Catalunya (TSJC) admet a tràmit el recurs de la Federació Catalana d'Associacions d'Activitats de Restauració i Musicals (Fecasarm) contra la pròrroga del tancament de discoteques però encara no s'ha pronunciat sobre les mesures cautelars, segons ha informat la patronal de l'oci nocturn en un comunicat. L'organització ha carregat contra la Generalitat per haver allargat la prohibició d'obrir els locals de festa 15 dies més "sense diàleg previ" i en divendres, cosa que "minva el dret a la tutela judicial efectiva" dels empresaris del sector. A més, han anunciat que preparen una reclamació per responsabilitat patrimonial contra el Govern "per danys i perjudicis" causats a l'oci nocturn.  La federació creu que la Generalitat "està abocant a la ruïna a més de 30.000 famílies sense pietat ja que els no els permet treballar però al mateix temps tampoc els ofereix cap cap tipus d'ajuda".  Tenint en compte que encara no han rebut resposta del jutge,  la patronal creu que ja no arribarà abans del cap de setmana, cosa que implica un altre divendres i dissabte amb les sales "injustament tancades". "Haurem d'esperar a dilluns per saber quin serà el seu futur els propers quinze dies", han afegit.

Summary: El TSJC admet a tràmit el recurs de Fecasarm contra la pròrroga del tancament de l'oci nocturn


La policia els va obligar a tancar els seus establiments aquest dilluns al matí ACN Barcelona.-Els instal·ladors podran tornar a treballar per resoldre les avaries més urgents en serveis més bàsics, com l'aigua i la llum. El president de la Federació de Gremis d’Instal·ladors de Catalunya, Jaume Alcaide, ha celebrat en declaracions a l'ACN que se'ls permeti obrir després que ahir molts dels establiments associats fossin obligats per policies locals i Mossos a tancar portes i que arran de les seves queixes el Govern al·legués que es prioritzava l'aplicació del reial del govern espanyol. Els instal·ladors es van adreçar al Departament de Treball, que va traslladar aquest cas a Protecció Civil. (Aquesta notícia anul·la la informació publicada a les 13.36h. El Departament de Treball no ha autoritzat que els instal·ladors puguin atendre casos d'avaries urgents sinó que va traslladar la petició a Protecció Civil i, en rebre resposta, va assegurar als instal·ladors que a partir de llavors ja no s'aplicava el criteri que havien denunciat. La notícia original ja ha estat degudament corregida) Alcaide ha reivindicat la importància el seu sector ja que poden haver de donar una resposta ràpida a avaries en equipaments vitals aquests dies com els hospitals, mercats o supermercats o en comunitats de veïns que han patit una fuita d'aigua o de gas o una avaria elèctrica. Segons Alcaide, tenir autorització de l'administració els dona una certa "tranquil·litat". El president de Fegicat ha explicat que les empreses instal·ladores han hagut de fer un "reciclatge" perquè es troben amb personal de baixa o que han preferit no treballar i això ha obligat a reestructurar les plantilles. Alcaide ha reconegut que els autònoms i microempreses són les que tindran més dificultats per superar aquesta situació i que les més grans hi poden fer front amb més garanties en tenir més efectius. Aquestes darreres, a més, es distribueixen en torns que no coincideixin uns amb altres per evitar contagis de coronavirus.

Summary: ANUL·LA L'ANTERIOR:Els instal·ladors podran treballar per resoldre avaries urgents d'aigua, llum o gas


Dos ciclistes han mort atropellats aquest diumenge al matí a la T-310 a Montbrió del Camp (Baix Camp), segons ha informat el Servei Català de Trànsit (SCT). Els Mossos d'Esquadra han rebut l'avís del sinistre a les 08.16 hores al quilòmetre 8 de la T-310, entre Riudoms i Montbrió. Segons les primeres informacions, el cotxe hauria envestit mortalment els dos ciclistes per causes que encara s'estan investigant. La via està tallada en ambdós sentits entre els quilòmetres 8 i 10, i es fan desviaments senyalitzats a la zona. Arran de la incidència s'han mobilitzat 11 patrulles dels Mossos d'Esquadra, dues dotacions dels Bombers de la Generalitat i quatre ambulàncies del Sistema d'Emergències Mèdiques (SEM), que ha activat també el suport psicològic per a la família de les víctimes.

Summary: Dos ciclistes moren atropellats per un cotxe a la T-310 a Montbrió del Camp


Els Mossos d'Esquadra van detenir dilluns passat un jove de 21 anys per haver comès quatre robatoris amb força al Baix Penedès. El detingut és un veí de Barcelona de nacionalitat dominicana, acusat de cometre tres robatoris amb força en habitatges i en un vehicle. El darrer robatori va tenir lloc dilluns al Vendrell on un va alertar els Mossos que havia vist com un home aliè al seu edifici baixava per l’escala i quan el veí va pujar al primer pis va veure que la porta d’un dels immobles es trobava oberta. Diverses patrulles van arribar al lloc i van comprovar que a l’interior del pis no hi havia ningú i que les estances estaven regirades. Els mossos van observar que la finestra del menjador estava forçada i la porta principal també presentava danys. Amb la informació recollida al lloc, els agents van fer recerca per la zona i van localitzar al carrer de l’Estació del Vendrell el presumpte autor del robatori. En l’escorcoll els mossos li van trobar objectes procedents del robatori.    Els Mossos ja havien detingut aquest lladre el passat 29 de novembre per un altre robatori amb força. En aquella ocasió, els investigadors havien recuperat una sèrie d’objectes que la víctima del robatori no va reconèixer.   A partir dels objectes recuperats i d’altres gestions, els investigadors han pogut determinar que l’home seria també l’autor d’un robatori amb força a Coma-ruga el passat 13 de novembre, un robatori a interior de vehicle a Calafell el passat 22 de novembre i un tercer robatori al Vendrell el passat 4 de desembre.   El detingut, amb quatre antecedents policials, ha passat aquest dijous a disposició del Jutjat d’Instrucció en funcions de guàrdia del Vendrell.

Summary: Detenen un veí de Barcelona acusat de cometre quatre robatoris amb força en habitatges i a un vehicle al Baix Penedès


L'entorn proper d'Helena Jubany, la jove de 27 anys que l'any 2001 va aparèixer morta al pati interior d'un bloc de pisos de l'Eixample de Sabadell, ha posat en marxa una campanya perquè es reobri el cas i s'esclareixin els fets. Els impulsors de la iniciativa han fet públic un manifest en què assenyalen que "hi ha prou indicis" per pensar que aquesta mort "fou un assassinat amb tints masclistes". En aquest sentit, indiquen que el fet que la víctima no fos originaria de Sabadell "va determinar el curs de la investigació i les seves nefastes conseqüències". El darrer cop que se la va veure amb vida va ser el migdia del 30 de novembre. Dos dies més tard un veí va localitzar el cos sense vida de la jove, despullat i amb diverses cremades.  Els familiars i amics de l'Helena Jubany han creat una pàgina web amb un text titulat Manifest Sabadellenc que reclama l'obertura del cas "abans que prescrigui definitivament". En aquest sentit demana als ciutadans que se sumin a la petició aportant les seves signatures.  "Hi ha prou indicis per pensar que els presumptes responsables foren persones de Sabadell", explica el text que remarca que "malgrat el pas del temps, és imprescindible conèixer la veritat, confortar la família i amics, i que es faci justícia".  El manifest recorda que la víctima va aparèixer morta al pati interior d'un bloc de pisos del carrer Calvet d'Estrella de la capital vallesana i remarca que en aquest edifici hi vivien dos membres de la Secció Natura de la Unió Excursionista de la ciutat, de la qual Jubany en formava part. Una d'aquestes persones era Montserrat Careta, que va ser preventivament empresonada l'any 2002 i es va suicidar a la presó, i l'altra, la seva parella, Santiago Laiglesia, que va estar imputat però no va ser empresonat ni detingut. ·El cas no va arribar a judici i fou sobresegut el 2005", lamenten els familiars i amics.  "El conjunt de la societat civil sabadellenca ha de fer públic el seu suport a les famílies afectades, i aportar a la justícia totes les dades i informacions que puguin ajudar a esclarir els fets", sentencia el text.

Summary: Demanen suport per reobrir el cas d'Helena Jubany, la jove que va aparèixer morta al pati d'un bloc de Sabadell el 2001


La 39a edició del Saló d'Ocasió ha arrencat quest divendres als pavellons 1 i 2 del recinte firal de Montjuïc amb 23.000 metres se superfície i més de 3.500 vehicles seminous de les principals marques. Fins el 8 de desembre, els visitants que s'acostin al saló trobaran vehicles amb una antiguitat màxima de cinc anys -tot i que el 90% en tenen menys de dos- procedents en la majoria dels casos de quilòmetre zero, gerència, demostració, cortesia, flotes de lloguer, leasing o renting. El responsable comercial del certamen, Andreu Sancho, pronostica un bon registre de vendes pel bon moment del sector, que en el que portem d'any ha crescut un 6%, i per l'entrada en vigor l'1 de gener de zones de baixes emissions. Sobre la oferta de vehicles, Andreu Sancho destaca que tots han estat revisats per la companyia Applus+, especialitzada en inspecció, assajos i certificació, el que en garanteix la qualitat.  En els 23.000 metres quadrats de superfície expositiva els compradors podran trobar des d'utilitaris fins a unitats d'alta gamma, nacionals i d'importació, procedents en la majoria dels casos de quilòmetre zero, gerència, demostració, cortesia, flotes de lloguer, leasing o renting. Amb ofertes per tots els gustos i butxaques, el preu dels models oscil·la entre els 3.000 i els més de 100.000 euros. Enguany, el saló compta amb la presència de models de les principals marques del mercat com Audi, Citroën, Dacia, DS, Ford, Hyundai, Jaguar, Kia, Land Rover, Lexus, Mahindra, Mercedes Benz, Mini, Mitsubishi, Peugeot, Ranault, Seat, Smart, Skoda, Ssangyong, Subaru, Toyota, Volvo, Opel i Volkswagen a tragvés de concessionaris oficials i de botigues multimarca com DifiMolins, Grup T Automoció, Motorcat, Movento, i M Automoció, entre d'altres.  La 39a edició del Saló d'Ocasió arriba amb l'aval de les bones xifres que el sector del vehicle d'ocasió ha tingut en el que portem d'any, Concretament, les vendes han crescut un 6% fins a l'octubre, segons les dades d'un estudi encarregat pel Gremi del Motor i FECAVEM. En els deu primers mesos de l'any s'han venut més de 275.000 vehicles d'ocasió, respecte als 261.144 del mateix període del 2018. Al conjunt d'Espanya, l'augment ha estat encara major, d'un 9,2%, amb 1,8 milions d'unitats. Andreu Sancho recorda que en la passada edició es van vendre més de 3.000 cotxes i que enguany preveuen superar aquesta xifra. Al bon moment del sector, s'hi suma l'entrada en vigor a partir de l'1 de gener de les zones de baixes emissions que obligaran molts conductors a jubilar el seu antic vehicle per comprar-ne un amb distintiu ambiental. Sancho assegura que en la venda online d'entrades ja han constatat que molts visitants busquen un vehicle que compleixi amb les noves normatives en emissions. Com en edicions anteriors, els expositors utilitzaran els descomptes, els avantatges en equipament i les prolongacions de garantia per acabar de convèncer els compradors. Els responsables del certamen esperen que durant els primers dies el perfil de comprador sigui aquell que té molt clar que vol comprar i que els últims dies siguin pels que busquen la darrera oportunitat. Un dels principals expositors, Das Welt Auto, la marca de vehicles d'ocasió de Volkswagen que tancarà l'any amb 64.660 vehicles venuts, un 10% més, porta en aquesta edició uns 300 vehicles garantits amb la qualitat del grup automobilístic alemany i amb una garantia mínima de dos anys amb cobertura europea.  El seu director d'operacions Volkswagen, Antonio Garcia, espera superar els gairebé 1.000 vehicles que van vendre l'any passat. Un factor que hi ajudarà reconeix,  és la nova normativa en matèria d'emissions que portarà al saló compradors a la recerca d'un vehicle amb etiqueta ambiental. Aquí, Garcia destaca que el 100% dels vehicles que exposen disposen d'etiqueta i que un 60% tenen la que permet circular en episodis de contaminació. Pels que a banda de buscar un vehicle de baixes emissions en busquin un de preu reduït, Das Welt Auto estrena enguany al saló una zona diferenciada amb vehicles d'entre 2 i 5 anys i un màxim de 150.000 quilòmetres. "La nostra oferta tradicional eren vehicles de menys d'un any pràcticament nous i en aquesta edició hem volgut donar resposta a la demanda de vehicles més econòmics però amb la màxima garantia de qualitat", afegeix.

Summary: El Saló d'Ocasió obre portes amb una oferta de més de 3.500 vehicles seminous i bones perspectives de vendes


La portaveu parlamentària de CatECP, Elisenda Alamany, considera que amb el discurs del candidat a la investidura, Quim Torra, "s'ha perdut una oportunitat de parlar per a tot el país". "En un moment de tanta excepcionalitat i vulnerabilitat extrema, creiem que avui era una oportunitat per parlar per a tot el país; creiem que hi ha una meitat que no s'ha sentit al·ludida perquè s'ha fet més referència a legitimitats passades que a construccions de futur", ha assegurat Alamany en una atenció als mitjans al Parlament. Els comuns lamenten que la sessió d'investidura comencés amb "mal peu" per les disculpes arran de les polèmiques piulades de Torra i en aquest context ha augurat una "legislatura dèbil" amb un "govern dèbil" per la condició de "provisionalitat i externalització".  És en aquest context que Alamany ha reclamat que el nou govern sigui "més fort" per front a la "judicialització" de la política i per poder-se "plantar davant l'ofensiva autoritària de PP". "Era el moment de més respostes i no més interrogants", ha resolt Alamany a l'espera de a la rèplica de Torra a les intervencions dels grups durant el debat.

Summary: El comuns, sobre el discurs de Torra: "S'ha perdut una oportunitat de parlar per a tot el país"


La capital catalana, amb el lema 'Barcelona, ciutat literària', aterrarà a la Fira Internacional del Llibre de Buenos Aires, que se celebrarà del 23 d'abril al 13 de maig, amb 120 activitats, 56 autors, un estand de 200 metres quadrats que inclourà un petit auditori i una gran llibreria, dues exposicions dins del recinte firal i una tercera a la ciutat, així com l'actuació de Sílvia Pérez Cruz durant la 'Noche de la feria'. Entre els escriptors hi ha Sebastià Alzamora, Eva Baltasar, Maria Barbal, Raül Garrigasait, Javier Pérez Andújar, Clara Usón, Llucia Ramis, Care Santos, Joan-Lluís Lluís i Carlos Zanón. La directora de l'Institut Ramon Llull, Iolanda Batallé, ha dit que Barcelona no va a Buenos Aires a presentar llibres, sinó  a "compartir una riquesa que personifiquen uns autors i il·lustradors".

Summary: Barcelona aterrarà a la Fira Internacional del Llibre de Buenos Aires amb 120 activitats i 56 autors


El ritme de capital que flueix cap a les startups europees no para de créixer en l'última dècada i els emprenedors i inversors aprofiten el creixement d'aquest mercat per buscar noves oportunitats. Un miler d'empreses emergents i firmes inversores s'han reunit amb aquesta intenció a l'EU-Startups Summit, en la segona edició que la cimera se celebra a Barcelona, després d'estar quatre anys a Berlín. El congrés ha posat de manifest que el mercat europeu d'startups europeu és "suficientment madur", tot i que encara està lluny dels seus principals competidors nord-americans, ha explicat Pablo Hernández el director d'operacions de l'esdeveniment. En aquest sentit, Hernández ha apuntat que aquesta dinàmica positiva s'explica pels canvis normatius, el suport institucional i el foment de l'emprenedoria. Així doncs, Barcelona ha tornat a acollir des d'aquest dijous fins aquest divendres la trobada internacional d'emprenedors i inversors en un congrés que "s'està consolidant" a la capital catalana, ha dit Hernández. L'esdeveniment principal ha comptat amb la presència d'emprenedors com Kaidi Ruusaleep, fundadora de Funderbeam o Avi Meir, fundador i conseller delegat de TravelPerk. A més, EU-Startups Summit ha escollit 15 empreses emergents d'entre 950 participants que han competit per aconseguir el títol de millor companyia del certamen. La guanyadora ha estat l'alemanya Tribe.app, especialitzada en intel·ligència artificial. Organitzada per una publicació digital sobre empreses emergents, la cimera ha reunit públic europeu, el 70% del qual prové de fora de l'Estat. L'organització ha habilitat una aplicació per facilitar els contactes entre participants i ha muntat tallers d'emprenedors i inversors amb experiència per ajudar a les empreses emergents de la UE a ser més competitives. Una d'aquestes startups és el grup ADD, que es troba en ple procés de reinvenció d'una empresa convencional que es dedicava a organitzar d'esdeveniments a una d'especialitzada en robòtica i intel·ligència artificial. "Aquí tenim l'oportunitat de conèixer inversors, empreses que vulguin col·laborar amb nosaltres, proveïdors molt interessants, solucions molt desconegudes que ens poden ajudar que els nostres robots siguin més potents", ha assegurat Roberto Mendéndez, el conseller delegat de l'empresa.  "La gran majoria vol trobar inversiors però també hi ha proveïdors de serveis que vénen a buscar sinergies: tothom busca la seva contrapart", ha apuntat Hernández. En general, el director d'operacions de l'esdeveniment ha assegurat que Europa compta amb "bons inversors i bones startups". "L'ecosistema europeu està creixent molt, abans tenia més restriccions normatives però s'han anat diluint i l'educació en emprenedoria s'està fomentant molt a Europa", ha explicat. Tots aquests factors han permès un creixement del mercat d'empreses emergents a la UE, que ara compta amb diversos projectes que poden assolir valors de mil milions de dòlars, entrant al club d'unes dues-centes startups anomenades 'unicorns' i on hi ha companyies com Uber, AirBnB, Snapchat o Dropbox, ha apuntat Hernández. "Estic convençut que el proper unicorn serà europeu i esperem que vingui de Barcelona", ha recalcat, abans de recordar que aquest dimarts mateix l'empresa de repartiment Glovo va tancar una ronda de finançament de 150 milions d'euros. A més de possibilitats de fer contactes i de materialitzar projectes, el congrés ha albergat ponències d'emprenedors que han tingut èxit. Un d'aquests ponents, el fundador de Marfeel, Xavi Beumala, ha assegurat a l'ACN que l'ecosistema d'startups europeu ha evolucionat molt en els últims 10 anys. "Es nota en el capital que flueix, ara les empreses ho tenen més fàcil per finançar-se i arrancar", ha dit. Amb tot, ha opinat que "'l'última etapa de vida de les startups", la seva venda, encara es troba en una fase "molt endarrerida" a Europa, perquè les grans empreses europees encara no aposten per adquirir companyies emergents com sí que ho fan les nord-americanes. "S'ha de demostrar que aquestes adquisicions tenen sentit i que es donin un o dos casos d'èxit", ha indicat.

Summary: Empreses emergents europees busquen inversions a Barcelona aprofitant el creixement del mercat de les startups


La Universitat Rovira i Virgili (URV) ha començat el curs 2016-2017 amb un centenar menys d’estudiants de grau i una setantena més d’alumnes de màster, amb un total d’11.376 i 1.270 matriculats, respectivament. El rector de la URV, Josep Anton Ferré, ha reconegut una lleugera tendència a la reducció d’alumnes de grau, però en conjunt ha fet una valoració positiva de la demanda. Ferré s’ha mostrat partidari de replantejar algunes ofertes amb poca demanda a mig termini i de captar més alumnat estranger, que ara només representa el 7% en els graus i el 24% en els màsters. De fet, aquest dijous el Consell de Govern de la URV ha avalat un marc més flexible en l’àmbit de les dobles titulacions internacionals per permetre que més estudiants estrangers optin per acabar els seus estudis a la URV. Pel que fa als resultats acadèmics, el rector ha subratllat que, dels gairebé 2.000 alumnes que es van titular el curs passat, dos de cada tres ho van fer en el temps previst.  La demanda en primera opció a la URV s’ha mantingut en xifres similars a l’any anterior, amb 3.352 alumnes. Respecte del conjunt d’universitats públiques catalanes, la URV ha guanyat pes, ja que l’han triat en primera opció un 7,3% del total de nous universitaris, tres dècimes més que l’any anterior. Per contra, els estudiants de nou accés han estat 2.952, uns 150 menys que el 2015.  Pel que fa als graus, el nombre de matrícules continua a la baixa i se situa en 11.376, uns 400 menys que fa tres cursos. Pel que fa al perfil, el 59% són dones i el 41% són homes, i només un 7% del total són estrangers. En canvi, els màsters continuen sumant estudiants i ja són 1.270 matriculats, dels quals 806 són de nou accés i un 24% del total corresponen a estrangers. El creixement s’explica per la nova oferta de màster de Formació del Professorat d’ESO i Batxillerat en llengua catalana i castellana. A més, es preveuen mantenir els 1.250 doctorands del curs passat, en què es van llegir 242 tesis i es va arribar al 33% d’alumnat estranger.  El Consell de Govern d’aquest dijous també ha analitzat dades qualitatives com ara la càrrega docent acumulada segons el nombre d’alumnes. En aquest sentit, destaca que la meitat dels graus s’imparteixen en grups d’uns 30 alumnes o menys, la qual cosa reforça la formació de “proximitat”, segons Ferré. D’altra banda, de les enquestes a l’alumnat es desprèn que atorguen un notable alt a la docència impartida pel professorat, que el 86% dels estudiants titulats es mostren satisfets amb el grau cursat i que el 70% recomanarien estudiar a la URV. Com a novetat, s’ha constatat que el 30% dels nous estudiants que arriben a la URV ho fan amb una nota mitjana superior al 7, mentre que el 60% finalitza els seus estudis amb almenys aquesta qualificació. “Atenem una gran diversitat d’estudiants i en surten amb una qualificació més elevada que amb la que havien entrat. Això és una important contribució de la universitat, si tenim en compte que, a més, el 66% es graduen en el temps previst”, ha reblat Ferré.  En un altre ordre de coses, el Consell de Govern ha aprovat destinar 807.000 euros al programa de foment de la recerca per a l’exercici 2016 entre els diferents grups de recerca de què disposa. També s’ha aprovat la creació d’una Càtedra per a l’Estudi del Fet Casteller, que està participada per la Colla Vella dels Xiquets de Valls, la Diputació de Tarragona i la Generalitat, i que estarà dirigida pel doctor Josep Sánchez Cervelló. L’òrgan de govern també ha modificat la normativa de dobles titulacions internacionals que era vigent des del 2013 i ha fixat un nou marc més flexible per captar més alumnat estranger que opta per finalitzar els seus estudis a la URV. Així mateix, s’ha fixat una nova normativa d’accés a la Biblioteca Digital, principalment pel que fa al respecte dels drets d’autor i de propietat intel·lectual. Ferré ha assenyalat que, dels 1,25 MEUR que la institució inverteix en material d’informació, el 70% ja són de tipus electrònic, per la qual cosa calia establir una regulació més acurada.  El rector obre la porta a suprimir estudis amb poca demanda D’altra banda, el rector de la URV s’ha mostrat partidari de “reformular” l’oferta de graus amb poca matriculació, que històricament corresponen a la branca de les Humanitats. De fet, Ferré ha apuntat que enguany ja han cancel·lat màsters que no havien assolit el nombre de preinscripcions desitjat.  El rector ha subratllat que, per contra, els estudis de l’àmbit de la Salut són els que tenen una demanda més alta. Ferré ha apuntat que, de cara al curs vinent, la URV podria plantejar per primer cop una oferta d’estudis de tres anys en l’àmbit de les enginyeries que, amb un quart any, permetria adquirir les competències professionals. La institució vol obrir un debat sobre la nomenclatura d’aquesta oferta diferenciada, que Ferré ha apuntat que podria diferenciar-se entre “grau bàsic i grau avançat”.  Més finançament i rebaixa de les matrícules Coincidint amb el manifest fet públic aquest dijous pels rectors catalans, en què fan front comú per exigir millores de finançament i una rebaixa de les matrícules universitàries, el màxim responsable de la URV ha apuntat que, si el Govern pogués dedicar 100 MEUR més cada any al sistema universitari, es podria abaixar un 10% el preu de les matrícules, igualar el preu dels màsters als dels graus i disposar d’un 10% més de pressupost a la universitat. Ferré ha opinat que, si el Govern injectés aquest volum de recursos durant quatre anys seguits, els preus dels estudis tornarien al nivell de fa quatre anys i els màsters esdevindrien més atractius. “Amb la reducció de la matrícula no n’hi ha prou i cal que tinguem un increment, perquè els diners que ingressem ara tot just ens serveixen per pagar les nòmines i no ens permeten construir noves infraestructures”, ha reivindicat el rector de la URV.

Summary: La URV aposta per captar més alumnat estranger davant la disminució d’alumnes de grau


L'Associació Espanyola de Fabricants d'Automòbils i Camions (Anfac) ha considerat "excessiva" en els objectius i "accelerada" en els terminis la prohibició als vehicles de combustió que el govern espanyol planeja per a l'any 2040. Per això, l'entitat "rebutja" el projecte de Llei de Canvi Climàtic i Transició Energètica. Anfac subratlla que la mesura que proposa l'executiu de Pedro Sánchez suposa la "prohibició directa" de comercialització de vehicles dièsel, gasolina, GNC, GLP i híbrids. Per a Anfac, això significa anar "en contra" del principi de neutralitat tecnològica que la Unió Europea defensa "al màxim". Anfac considera que un cop s'aprovi la llei quedarà prohibica qualsevol subvenció que afavoreixi el consum de combustibles fòssils. Això significa que "només" es podran subvencionar els vehicles elèctrics purs, fet que "desactiva" els plans de suport actuals al vehicle alternatiu i "discrimina des de ja" una tecnologia neta i eficient davant d'altres que "haurien de servir de pont per assolir la mobilitat zero i baixes emissions". L'entitat demana una transició cap a "una mobilitat zero i baixes emissions" que sigui "ordenada, justa i rendible, des del punt de vista social i econòmic". I lamenta que l'executiu estatal no hagi comptat amb l'opinió de les associacions del sector o dels sindicats a l'hora de redactar el projecte. En paral·lel, Anfac recorda que el sector de l'automoció representa el 10% del PIB estatal i el 9% de la població activa. Per la qual cosa alerta de les implicacions "econòmiques, laborals, socials i de polítiques de mobilitat" que pot tenir la norma. Entre d'altres, subratlla que per adaptar-se a un entorn completament elèctric caldrà "encarar una reconversió industrial completa i accelerada" de les fàbriques.  "Sense un pla de mesures d'acompanyament, que realment apostin per una transició industrial en les fàbriques espanyoles i que impulsin la venda d'aquests vehicles de manera massiva, no és viable el compliment d'aquests objectius", ha explicat el vicepresident executiu d'Anfac, Mario Armero. L'entitat posa com a exemple el Regne Unit, on segons indica s'ha aprovat un pla estructural de suport a la compra de vehicles alternatius i a la gestió d'infraestructures de recàrrega de 1.500 milions de lliures, o Alemanya, que a finals del 2017 va aprovar un pla dotat amb 1.000 milions d'euros. Segons l'Anfa, Espanya "només ha de dedicat" 74,5 milions d'euros a plans d'aquest tipus en cinc anys, i en l'últim any "no s'ha aprovat cap programa d'ajudes". Finalment, Anfac també critica que l'objectiu de descarbonització que es marca el govern espanyol va "molt per sobre" de les exigències mediambientals de la Unió Europea, que, segons l'entitat, negocia una reducció d'entre el 30 i el 40% d'emissions de CO2 per a l'horitzó 2030.  Per tot plegat, l'associació considera que la futura Llei de Canvi Climàtic i Transició Energètica tindrà un "fort impacte negatiu" en la demanda, fabricació i futura adjudicació de nous models a la indústria espanyola.

Summary: Anfac considera "excessiva" la prohibició als vehicles de combustió que el govern espanyol planeja per al 2040


El president del parlament britànic, John Bercow, ha rebutjat tornar a votar l'acord del Brexit pactat pel primer ministre Boris Johnson amb el bloc europeu la setmana passada. Després que cambra es negués dissabte a aprovar el nou text fins que s'aprovin les lleis vinculades a l'Acord de Retirada i reclamés una nova pròrroga del Brexit, Johnson ha intentat aquest dilluns que la cambra tornés a votar el pacte, però Bercow s'hi ha oposat. Segons ell, seria una votació "repetitiva i desordenada".

Summary: El president del parlament britànic rebutja tornar a votar l'acord del Brexit pactat per Johnson


Un incendi ha cremat dues de les deu hectàrees d'un viver de palmeres a prop de la carretera T-340, entre Deltebre i Camarles (Baix Ebre), però en aquest últim terme municipal, afectant milers d'arbres i plantes i fins i tot alguna línia elèctrica. El foc no ha provocat cap ferit i s'ha pogut protegir una granja i una casa que hi ha la zona amb dipòsits i paquets de palla, tot i que sí que s'ha cremat el jardí de la casa. Els Bombers de la Generalitat han rebut l'avís cap a tres quarts de nou del vespre d'aquest diumenge i hi ha desplaçat fins a sis dotacions, que cap a la 1.20 de la matinada han pogut controlar les flames.

Summary: ACTUALIZACIÓ:Extingit l'incendi que ha cremat dues hectàrees d'un viver de palmeres entre Deltebre i Camarles


La portaveu parlamentària del PSC-Units, Eva Granados, ha anunciat que el seu grup parlamentari votarà a favor de totes les propostes de resolució a excepció de la de JxCAT, que proposa el reconeixement de Carles Puigdemont. En tot cas, ha considerat que la proposta és un "premi ben petit i ben pobre" per a Puigdemont i ha explicat que no han presentat reconsideració de la seva admissió a tràmit perquè "no deixa de ser una mera declaració i no fa cap tipus de legitimació de Puigdemont, a banda de "no compartir" la diagnosi de la situació política que fa. D'altra banda, ha valorat que seria un "error polític" nomenar candidat a la investidura una persona que no pugui "exercir amb plenitud les funcions" que se li encomanarien en ser investit, com ha valorat que passaria en el cas del número dos de JxCAT, Jordi Sánchez.   Els socialistes han criticat que els grups amb majoria parlamentària que estan negociant el Govern no hagin explicar "què volen fer amb Catalunya" i les polítiques públiques que volen tirar endavant. "Sembla que sigui més important qui ha de dirigir TV3 que el president de la Generalitat", ha declarat.  Pel que fa a la seva proposta de resolució de cara al ple del proper dijous, Granados ha defensat que el que volen és que aquesta sigui l'"acte equivalent" al que feien referència els lletrats en el seu informe per donar per iniciat el compte enrere de la investidura. Així, ha esperat que prosperi i que els terminis es donin per iniciats. La diputada ha valorat que ni el president del Parlament, Roger Torrent, ni la majoria independentista "no estan per posar en marxa el rellotge" i ha mostrat la seva sorpresa que Cs no hagi presentat un text en la mateixa direcció que els socialistes. "Semblaria que tampoc volen que es posi en marxa el còmput temporal dels dos mesos", ha manifestat.  Sobre la polèmica per la no assistència de l'alcaldessa de Barcelona, Ada Colau, i de Torrent al besamans a Felip VI el passat diumenge amb motiu del sopar de gala del Mobile World Congress (MWC), Granados ha fet una "crida a la responsabilitat" per tenir una actitud "constructiva i respecte institucional".  Per últim, Granados ha assegurat que el posicionament expressat pel PSC a Santa Coloma de Gramenet (Barcelonès) en votar a favor d'una moció per l'acostament i excarceració dels dirigents independentistes presos coincideix amb el que ja havia expressat el primer secretari del partit, Miquel Iceta. "Hem dit des del primer moment que considerem desproporcionada l'acusació de rebel·lió i la presó provisional, ho diem des del respecte estricte a les decisions judicials", ha declarat.

Summary: PSC-Units creu que la proposta de JxCAT  és un premi "ben petit" per a Puigdemont i anuncia que hi votaran en contra


Les obres a la línia de rodalies R-15 entre Reus i Marçà-Falset obligaran a cobrir aquest tram en autobús des d'aquest dissabte i fins al 3 de setembre. Renfe ha informat que, durant poc més d'un mes, habilitarà un servei alternatiu per carretera entre les dues estacions de ferrocarril de la línia d'Estació de França a Riba-roja d'Ebre, passant per Tarragona i Reus, a causa de les obres de millora a la infraestructura, en concret al túnel de l'Argentera. Bàsicament, les obres consisteixen en la modernització de la via al túnel per suprimir la limitació temporal de velocitat existent. El pressupost supera els 2 milions d'euros. "Aquestes actuacions reafirmen el compliment dels compromisos del Ministeri de Foment amb el pla d'inversions a la xarxa de Rodalies de Catalunya", s'afirma en el comunicat de Renfe i Adif. Entre el 29 de juliol i el 3 de setembre, Adif executarà obres de millora i condicionament en el túnel de l'Argentera, situat en el tram Pradell-Riudecanyes, de la línia d'ample convencional Barcelona-Móra la Nova-Saragossa. Segons informa Adif, donada la necessitat d'actuar en l'àmbit de la infraestructura ferroviària, aquestes obres comportaran la interrupció de la circulació ferroviària en el trajecte Reus-Marçà-Falset de la línia R-15 de Rodalies.  Per tal de reduir l'afectació al servei, Adif ha planificat l'execució d'aquests treballs en època estival, durant la qual, segons assegura, hi ha una menor demanda. Durant aquest període, i per facilitar la mobilitat dels clients, Renfe ha establert la següent programació per als trens de la línia R15: en sentit sud (de Barcelona a Riba-roja d'Ebre), de Barcelona a Reus, servei habitual en tren; de Reus a Marçà-Falset, servei alternatiu per carretera; i de Marçà-Falset, passant per Riba-roja d'Ebre i Casp, fins a Saragossa, servei habitual en tren. Pel que fa a sentit nord (des de Riba-roja d'Ebre a Barcelona), des de Saragossa fins a l'estació de Marçà-Falset,  servei habitual en tren; i des de Marçà-Falset a Reus, servei alternatiu per carretera; i fins a Barcelona, servei habitual en tren.  Aquesta reprogramació dels serveis permet, segons assegura Renfe, mantenir els horaris habituals en el trajecte Reus-Barcelona, "el que registra el moviment més elevat de viatgers en aquesta línia", apunta. Per motius operatius, els viatgers de les Borges del Camp podran iniciar i finalitzar el seu recorregut en tren. També s'ha establert un dispositiu amb personal d'informació i atenció al client que orientaran els clients a les estacions de Reus i Marçà-Falset i en el transbordament bus-tren, i viceversa. Per garantir aquest servei alternatiu, Renfe disposarà de serveis d'autocar per transportar els viatgers afectats.  Millora de la infraestructura al túnel de l'Argentera  Les operacions consistiran en modernitzar la infraestructura de via en aquest punt, que, amb una longitud de 4.044 metres, és el túnel no urbà de la xarxa d'ample convencional més llarg de Catalunya i el tercer de l'Estat. Amb aquesta actuació, que té un pressupost superior als 2 milions d'euros (-inclosos els materials-, se suprimirà la limitació temporal de velocitat (LTV) existent en aquest punt, amb la conseqüent millora de les condicions de circulació, tant per als serveis de viatgers, que també es beneficiaran d'una reducció dels temps de viatge, com per a les circulacions de mercaderies -segons Renfe i Adif.  Els principals treballs comprendran la renovació d'una tercera part de la superestructura de via del túnel i la rehabilitació de la part restant amb l'objectiu de millorar l'índex de qualitat i seguretat del trànsit ferroviari. Per això, es durà a terme la substitució i rehabilitació del carril i les travesses; el sanejament de la capa de balast -eliminant a més la contaminació i les restes de determinats materials com el carbó-, l'optimització dels paràmetres geomètrics de la infraestructura i la millora del sistema de drenatge. Un cop completats aquests treballs, es faran les operacions tècniques per verificar l'òptim comportament de les instal·lacions i obres complementàries en els sistemes d'electrificació, seguretat i comunicacions abans de restablir la circulació.  "L'execució d'aquesta actuació reafirma el compliment dels compromisos del Ministeri de Foment amb el pla global d'inversions que està impulsant a la xarxa de Rodalies de Catalunya per modernitzar les infraestructures, amb l'objectiu de prestar un servei de majors índexs de qualitat, eficàcia i eficiència", conclou el comunicat. En el marc d'aquest pla, l'actuació que es durà a terme al túnel de l'Argentera s'uneix a altres obres ja finalitzades, en execució i previstes a la línia R-15 i que inclouen tots els àmbits del sistema ferroviari -infraestructures, via, electrificació i instal·lacions de seguretat.

Summary: Els usuaris de la línia R-15 entre Reus i Marçà-Falset faran aquest tram en autobús del 29 de juliol al 3 de setembre


El vicepresident del Govern i conseller d'Economia, Pere Aragonès, ha assegurat aquest dimecres que l'Estat "s'equivoca" si creu que la Generalitat "bescanviarà" l'aposta per l'exercici del dret a l'autodeterminació per "unes dècimes més d'IRPF" o un "canvi en el càlcul del fons de suficiència". En aquest sentit, durant un dinar organitzat per la Cambra Barcelona, ha recordat que hi ha un model vigent que "no es compleix" i que per això n'exigiran el seu compliment a la Comissió Mixta i en altres grups de treball amb l'Estat on hi assistiran tècnics de la conselleria. Una vegada més Aragonès ha reivindicat el dret a l'autodeterminació com una sortida pel conflicte polític i ha concretat que generaran aliances per aconseguir-ho al mateix temps que no renunciaran a "cap espai de govern" i de "responsabilitat". Durant el dinar a la Casa Llotja de Mar, Aragonès s'ha referit a la Comissió Mixta d'Afers Econòmics i Fiscals, Estat-Generalitat, i ha explicat que el Govern exigirà un compromís de pagament dels deutes pendents de l'Estat. "Plantejarem la necessitat que es posi sobre la taula un calendari de pagament dels 7.607 milions d’euros pendents de l’Estat", ha apuntat. El també conseller d'Economia ha citat, per exemple, els 759 MEUR d'incompliments d'inversions vinculades a la disposició addicional tercera de l'Estatut o als 583 MEUR de finançament dels Mossos d'Esquadra del període 2010-2017. "Reclamarem fins l'últim euro per poder-lo destinar a polítiques públiques", ha etzibat.    Un pla de governança "de mirada llarga" El conseller d'Economia ha celebrat que l'ocupació a Catalunya hagi "crescut" però ha lamentat que encara sigui massa temporal i a temps parcial. Amb tot, s'ha mostrat confiat en el fet que l'atur sigui inferior al 10% l'any 2019. "L'economia catalana té el patró de creixement més equilibrat que abans de la crisi", ha subratllat. Aragonès ha presentat un projecte de governança "de mirada llarga", objectius "ambiciosos" amb una visió "europea" i "republicana". "Només amb un Estat independent tindrem eines per desenvolupar polítiques d'inspiració republicana", ha avisat. "Amb el compromís que sigui a l'abast de forma pacífica, democràtica i amb el màxim consens possible", ha afegit. El pla de governança hauria de tenir per objectius, segons el conseller, la cohesió social, els drets i oportunitats per a tothom, la prosperitat econòmica "sostenible" i "responsable", la integració de la innovació productiva i la transformació de l'economia actual cap a un model de salaris i retribucions "elevades". Segons Aragonès, aquest pla de governança hauria de girar al voltant del vèrtex de l'"educació", el "treball" i la "prosperitat". També ha destacat propostes concretes que el Govern vol implementar, com és el cas de la recuperació de l'educació dels 0 a 3 anys per part de la Generalitat, l'aposta per la FP Dual vinculada als centres integrals i reglats i una política per afavorir la cultura del risc. En cas darrer cas, Aragonès ha parlat de la transformació de l'Institut Català de Finances cap a una banca pública d'inversió. Tot plegat per fomentar la cultura emprenedora.

Summary: Aragonès avisa l'Estat que no "bescanviarà" el dret a l'autodeterminació per una reforma del model de finançament


El president del Govern en funcions admet que Catalunya "no estar lliure de possibles accions terroristes" i ha demanat al departament d'Interior un informe d'actualització dels sistemes operatius en la lluita antiterrorista ACN Barcelona.-El president de la Generalitat en funcions, Artur Mas, creu que els atemptats d'aquest divendres a París són "el bé contra el mal" i ho ha desvinculat de religions. "La sang que ha corregut a París també és la nostra", ha afegit. En clau interna, Mas ha admès que Catalunya "no estar lliure de possibles accions terroristes", però ha assegurat que els cossos policials hi treballen: "tot el que està a la nostra mà per prevenir atacs es fa". Així, ha assegurat que es manté contacte amb el ministeri de l'Interior i ha traslladat el condol al cònsol francès a Barcelona i a l'ambaixador a l'estat. A més, el cap de l'executiu ha demanat a la conselleria d'Interior que presenti dimarts un informe d'actualització dels sistemes operatius en la lluita antiterrorista. Després dels atacs a la capital francesa, Mas ha tornat a reivindicar els vincles entre Catalunya i França: "No només és un país veí, són els nostres amics i aliats; la sang que ha corregut a París, com fa anys a Madrid, Barcelona, Londres, Vic, Sabadell, també és la nostra, la dels catalans i els europeus", ha afegit Mas en roda de premsa al Palau de la Generalitat.  "No cometem l'error que és un tema d'una religió dolenta que atempta contra una civilització; sinó el bé contra el mal, i al bé hi ha gent molt diversa i plural, i al mal hi ha mal", ha resolt Mas. El cap de l'executiu hi veu només "ganes de destruir, la violència per la violència, fer córrer sang". En aquest sentit, creu que els atacs a París s'emmarquen en atacar una civilització que traspassa fronteres i que defensa valors com l'esperit pacífic, el diàleg i la defensa de la pau.  Mas ha explicat que Catalunya està en grau 4 d'alerta, sobre 5, des del mes de gener en alerta terrorista. "No en parlem cada dia perquè no volem inquietar ni crear neguits innecessaris, [...] però no vol dir que estiguem lliures de possibles expressions terroristes", ha advertit . En aquest sentit, ha assegurat que el 25% de les accions que es fan en prevenció són en la lluita contra el terrorisme perquè s'entoma amb "un alt grau de conscienciació" i un aspecte clau per a la convivència i la seguretat. "Mai podrem dir al 100% que no hi haurà cap problema", ha evidenciat el cap de l'executiu, "però podem dir que tot el que està a les nostres mans per prevenir atacs es fa".  En aquest mateix sentit, el cap de l'executiu, que ha comparegut després del minut de silenci a plaça de Sant Jaume, ha assegurat que es manté contacte permanentment amb el ministeri de l'Interior per a coordinar accions. "Amb molt de gust", ha puntualitzat, les institucions treballen colze a colze per ser "més eficaços". Mas també ha reclamat al conseller d'Interior, Jordi Jané, que en el Consell Executiu d'aquest dimarts presenti un informe d'actualització dels sistemes operatius que funcionen en la lluita contra el terrorisme a Catalunya. "Per poder incrementar, si cal, encara més l'atenció" antiterrorista, ha afegit .  Finalment, Mas ha explicat que des del primer moment s'ha estat en contacte amb les autoritats franceses a l'estat: ha parlat amb l'ambaixador a França i amb el cònsol a la capital catalana per traslladar-los el condol i oferir-los "tota l'ajuda". "És un atac que ha passat a França i a París però és contra tots", ha reblat Mas. El president en funcions ha fet una breu intervenció també en francès.

Summary: Mas: "És el bé contra el mal; la sang que ha corregut a París també és la nostra"


Els cupaires defensen ampliar la base independentista per l'esquerra i per això reclamen tenir "les mans lliures per fer oposició dura al Govern, en la mesura que no aposti per la ruptura democràtica i segueixi avalant la continuïtat de polítiques de retalles de caire autonomistes" ACN Barcelona.-L'assemblea de la CUP ha aprovat una esmena que defensa "deslliurar-se" de l'acord d'estabilitat parlamentària amb Junts pel Sí per " poder exercir la seva funció de dinamitzador de la ruptura independentista". L'òrgan de l'esquerra independentista, que debat aquest diumenge la seva ponència política a Esparreguera, ha tirat endavant el text per 251 vots a favor, 184 en contra i 12 abstencions. A l'esmena, la CUP defensa que ha d'ampliar la base de l'independentisme per l'esquerra i per això "ha de tenir les mans lliures per fer oposició dura al Govern, en la mesura que no aposti per la ruptura democràtica i segueixi avalant la continuïtat de polítiques de retalles de caire autonomistes. L'acord d'estabilitat parlamentària amb Junts pel Sí suposa un obstacle a aquests objectius", detalla el text. Xevi Generó, membre del secretariat de la CUP, ha explicat en declaracions als mitjans que volen "deixar clar que o la ruptura es materialitza amb passos ferms o no estarem lligats de peus i mans a una estabilitat que no suposi avançar en aquest camí".  Generó ha defensat que no s'ha desplegat la declaració del 9-N i l'annex i per això mantenen "mà estesa" cap a la ruptura però "puny tancat" a un nou país que "no eixampli la base". "No és qüestió de si hem trencat el pacte o no, sinó de com s'ha avançat fins a dia d'avui cap a la ruptura, realment no hi ha hagut una voluntat, el contrari, entenem que s'ha revertir de forma immediata".

Summary: L'assemblea de la CUP aprova "deslliurar-se" de l'acord amb Junts pel Sí per exercir de "dinamitzador de la ruptura"


Un nen de 10 anys ha mort ofegat aquest dijous al migdia quan es banyava a la piscina del Club Tennis Vilanova mentre participava en un casal d'estiu. L'alerta s'ha produït a les 12.23 hores quan han trobat el menor inconscient a l'aigua. Fins al lloc s'hi han desplaçat dues ambulàncies i un helicòpter medicalitzat del Sistema d'Emergències Mèdiques (SEM), que li han fet maniobres de reanimació cardiopulmonar al nen però no ha pogut fer res per salvar-li la vida. El SEM ha ofert suport psicològic tant a la família com als companys i monitors del casal. El president del Club Tennis Vilanova, Alfons Chercoles, ha atribuït l'ofegament a un accident i ha subratllat que el campus d'estiu complia amb la normativa i la ràtio de monitors per nen. A més, ha instat a la investigació policial per esclarir què ha passat. Chercoles ha detallat que aquesta tarda tancaran les instal·lacions del Club i que divendres no hi haurà campus ni servei de piscina. Amb tot, sí que funcionaran la resta d'instal·lacions. El president del Club Tennis Vilanova espera que dilluns es pugui recuperar "la normalitat, dins del possible".

Summary: Mor un nen de 10 anys ofegat en una piscina a Vilanova i la Geltrú durant un casal d'estiu


El president del PPC, Xavier García Albiol, ha afirmat que la sentència del Tribunal Constitucional (TC) sobre els pressupostos és la millor garantia que "cada euro que destinin al referèndum l'acabarà pagant el responsable de la seva butxaca". Albiol ha mostrat la seva opinió a través d'una piulada a les xarxes socials. L'alt tribunal ha anul·lat per unanimitat la disposició addicional 40 de la norma, que estableix que el Govern, dins de les disponibilitats pressupostàries per al 2017, "ha d'habilitar les partides per garantir els recursos necessaris en matèria d'organització i gestió" del referèndum i declara que la resta de partides impugnades són inconstitucionals si es destinen a finançar l'1-O.

Summary: Albiol diu que el TC garanteix que els diners destinats al referèndum els pagaran els responsables "de la seva butxaca"


La militància d’Esquerra Republicana de Catalunya de la Federació Regional del Camp de Tarragona -que comprèn les comarques de l’Alt Camp, Baix Camp, Conca de Barberà, Priorat i Tarragonès- ha elegit nova presidència i nova permanent. Irene Aragonès, actualment regidora i cap de llista a l’Ajuntament de Mont-roig, encapçala la nova Regional en substitució del diputat al Parlament de Catalunya Ferran Civit qui per motius professionals i personals ha decidit renunciar a la presidència. Aquest dijous s’ha celebrat un Congrés Regional extraordinari a Torredembarra en què la militància ha donat suport, de manera majoritària, a l’única candidatura a  presidència i permanent regionals. A més d’Irene Aragonès, la nova permanent compta amb l’alcaldessa de Cambrils, Camí Mendoza, com a primera vicepresidenta; l’alcalde de Torredembarra, Eduard Rovira, com a segon vicepresident, i amb el diputat al Congrés Jordi Salvador com a secretari d’Organització.

Summary: Irene Aragonès, nova presidenta de la Regional d’ERC al Camp de Tarragona


El magistrat veu "accions totalment inadequades" com puntades de peu, bufetades i cops de puny a manifestants asseguts a terra ACN Barcelona.-El jutjat d'instrucció número 7 de Barcelona ha citat a declarar com a investigats tres nous policies nacionals per la intervenció a l'1-O a l'escola Pau Claris de la capital catalana. El tinent d'alcaldia de Barcelona Jaume Asens ho ha avançat a través del seu Twitter i l'ACN ha tingut accés a la interlocutòria, on el magistrat considera que les imatges podrien demostrar "abús de força policial", amb accions "totalment inadequades" per part de dos agents, com puntades de peu, cops de puny i bufetades a manifestants asseguts a terra. Un tercer dona un cop de puny a la cara d'un ciutadà amb la mà que porta la porra, i després també dona puntades de peu durant una bona estona a persones assegudes a terra.  Aquest tercer agent ja va declarar en aquesta causa però no per aquests fets, i ara el jutge ordena que ho torni a fer per videoconferència. La interlocutòria també apunta que hi ha un quart policia que va expulsar una dona que pretenia tornar a entrar al col·legi electoral, però no el cita com a investigat. Asens ha recordat que fa dos mesos l'Ajuntament va presentar un escrit identificant aquests agents i demanant al jutge que investigués els fets. El tinent d'alcaldia ha remarcat que gràcies a la feina conjunta del consistori i del Centre Irídia, ja són 33 els policies nacionals investigats per càrregues l'1 d'octubre. "Es tracta de la causa judicial per brutalitat policial que acumula més agents investigats de la història recent d'aquest país. Seguim fins que es faci justícia", ha afegit.

Summary: Un jutge investiga tres policies nacionals més per colpejar votants de l'1-O a l'escola Pau Claris de Barcelona


La Síndica de Greuges de Barcelona ha obert una actuació d'ofici per analitzar com es garanteix el dret a un escola pública, de qualitat i de proximitat a l'alumnat de la ciutat. En els darrers cinc anys, la Síndica ha tramitat gairebé un centenar de queixes relacionades amb l'assignació i el procés d'escolarització per a infants i adolescents en l'inici del segon cicle d'educació infantil i, en menor mesura, el primer curs de secundària. Algunes d'aquestes engloben el malestar de grups de famílies i el volum d'afectades supera les 450. Maria Asumpció Vilà ha indicat que vol conèixer "els punts febles i les fortaleses" del procés d'escolarització, focalitzant-se en P3 i 1r d'ESO, però també les sol·licituds no ateses de canvi de centre.  La Síndica ha informat que l'objectiu final és "contribuir a millorar l'eficàcia i l'eficiència del sistema d'escolarització actual" i per això s'analitzarà la situació des del curs 2015-2016. Per això, s'ha dirigit al Consorci d'Educació de Barcelona per demanar informació dels darrers cinc anys i analitzar l'oferta de places des de P3 fins a 4t d'ESO, l'encaix entre l'oferta i la demanda de places als centres públics, l'encaix entre les preferències revelades per les famílies i l'assignació final de plaça i el detall del procés de sol·licitud de canvis de centre i com es relaciona amb el sistema de gestió de places vacants.

Summary: La Síndica de Barcelona obre una actuació d'ofici per analitzar el dret a l'escola pública i de proximitat


19 persones continuen ingressades en 9 centres hospitalaris catalans i 1 de Saragossa arran dels atemptats a Barcelona i Cambrils. Només 2 continuen en estat crític després 3 hagin millorat i hagin passat a ser considerats ferits greus. El Departament de Salut ha informat que de les víctimes de Barcelona, 4 estan en estat greu i 9 menys greu, mentre que de les víctimes de Cambrils, 1 està greu i 3 menys greus. L’Hospital Vall d’Hebron té 5 ingressats, mentre que a l’hospital Clínic hi ha 3 ferits. L’Hospital de Sant Pau i la Mútua de Terrassa atenen 2 ferits, mentre que l’Hospital del Mar, el Sagrat Cor, el Germans Trias i Pujol, Bellvitge i el Centre Fòrum, atenen cadascun 1 ferit.

Summary: Només dos dels ferits en l’atemptat de Barcelona continuen en estat crític


Més de mig miler de veïns i veïnes de Reus s'han concentrat, aquest dimecres al vespre, a la plaça del Mercadal, a les portes del consistori reusenc. Entre crits de "llibertat i dignitat", els concentrats han volgut mostrar el seu suport als dos regidors del grup municipal de la CUP, Oriol Ciurana i Marta Llorens, que estan detinguts des d'aquest migdia, a la comissaria dels Mossos d'Esquadra, per ser portats a declarar, aquest dijous a primera hora, davant la jutgessa de la instrucció número 2 de Reus que porta el cas 1 d'octubre. Ciurana i Llorens s'havien negat a comparèixer davant de la magistrada dos cops i aquest dimarts s'ha aixecat la detenció de tots dos. Al Mercadal, la tercera regidora cupaire investigada per un delicte d'incitació a l'odi, Maria Assumpció Cuadrada, ha llegit el manifest i ha avançat que tampoc ella anirà divendres a declarar un cop ha rebut la seva segona citació avui mateix.  (En aquesta actualització s'inclou la resposta de la jutgessa a l'habeas corpus que han presentat les defenses dels regidors de la CUP detinguts) A la concentració de la plaça del Mercadal, acompanyant sobre un petit escenari la regidora Cuadrada, hi ha assistit els pares d'Oriol Ciurana, emocionats i commocionats per la situació e detenció del seu fill. Els pares de Mareta Llorens han excusat la seva presència. També la colla castellera dels Xiquets de Reus ha aixecat un pilar d'homenatge a tots dos edils. Els assistents han lluït nombrosos llaços i peces de roba de color groc i s'han mostrat molts cartells en contra del 155 i la repressió que aplica l'estat espanyol. Una pancarta per la Llibertat del Presos Polítics ha presidit la manifestació acompanyada de les fotos de Jordi Cuixart, Jordi Sánchez, Oriol Junqueras i Joaquim Forn.  Cassolada a comissaria  Un cop llegit el manifest s'ha convidat a tots els participants de la concentració del Mercadal ha traslladar-se fins a les portes de la comissaria dels Mossos d'Esquadra de Reus. Allí, tot i el vent i el fred, unes 300 persones han volgut apropar i fer sentir el seu escalf a Oriol Ciurana i Marta Llorens que passaran la nit als calabossos.  Allí han fet sentir cassoles i s'ha repetit el crit de "Marta i Oriol, no esteu sols". Després d'alguns retrets també per als Mossos d'Esquadra, la concentració convocada pels CRD's reusencs s'ha donat per acabada pocs minuts després de les nou de la nit. El cant dels Segadors ha posat el punt i final. Justament que els dos regidors de la CUP passin tantes hores detinguts abans de declarar ha estat una de les crítiques més repetides. Els seus advocats havien presentat, aquest dimecres a la tarda, un habeas corpus perquè poguessin declarar el més aviat possible un cop han estat detinguts al migdia i no haver d'esperar a les 09:00 hores del matí d'aquest dijous.  La jutgessa no ha donat lloc al tràmit del recurs de l'advocat de Marta Llorens, Carles Ferré, i ha arxivat l'expedient. Per tant, els dos regidors reusencs hauran de passar la nit a comissaria i no compareixeran davant la magistrada fins a primera hora d'aquest dijous.

Summary: ACTUALIZACIÓ:Més de mig miler de veïns donen suport a Reus als dos regidors cupaires detinguts per declarar pel manifest de l’1-O


Les fortes pluges que va portar el temporal Glòria a Alcarràs (Segrià) la nit del 21 al 22 de gener han ocasionat danys en infraestructures municipals per valor de 73.000 euros, segons ha compatibilitzant el govern municipal. El gruix dels desperfectes es concentra a la xarxa de camins i ponts d'accés, per valor de 50.000 euros, però també a l'escola Comtes de Torregrossa, on les filtracions d'aigua per la insuficient capacitat d'evacuació de les canaleres han provocat danys de 10.000 euros, entre els quals goteres al sostre, mobiliari malmès, o les bateries de l'ascensor perjudicades, entre d'altres. El consistori ja ha comunicat aquestes xifres al Govern i la subdelegació del govern espanyol per poder accedir a ajuts habilitats. Altres espais danyats per les pluges han estat l'escola Parc del Saladar, on les filtracions han generat desperfectes valorats en 3.000 euros; el nou Cementiri Municipal, al qual els accessos i les zones enjardinades van patir filtracions per valor de 3.000 euros, o la Sala d'Actes Centre Major i el Centre Cultural Lo Casino, espais tots dos on s'han quantificat danys per valor de 2.000 euros a cadascun. Per últim, els forts vents van generar desperfectes a diverses senyals viàries verticals del terme municipal que s'han quantificat en 3.000 euros.

Summary: Alcarràs quantifica en 73.000 euros els danys en infraestructures municipals pel temporal Gloria


Els socis de l'Assemblea Nacional de Catalunya (ANC) han avalat l'estratègia de "bloqueig" a la governabilitat de l'Estat després de les eleccions del 10-N. Així ho han aprovat el 97'8% dels socis i sòcies de l'entitat en una consulta interna, en què han participat 9.582 membres. Una xifra de participació que representa el 21'69% del cens. Entre els punts acordats hi ha "l'exigència de retirada de les forces de seguretat de l'estat espanyol", exigir l'alliberament immediat dels "presos polítics" i avançar "clarament" en la culminació del procés d'autodeterminació tenint en compte que el caràcter "vinculant" del referèndum de l'1-O. D'altra banda, l'ANC exigeix que es trenquin els acords dels partits independentistes amb els partits "del bloc del 155" i posen d'exemple la Diputació de Barcelona, òrgan governat pel PSC gràcies a un acord amb JxCat.

Summary: Els socis de l'ANC avalen l'estratègia de "bloqueig" a la governabilitat de l'Estat de cara al 10-N


Els Mossos d'Esquadra han detingut una dona de 48 anys per conduir en sentit contrari durant uns quilòmetres i provocar un accident a Celrà (Gironès), on s'hi van veure implicats dos vehicles més. Tot plegat va passar el divendres 10 de febrer quan la policia va rebre diversos avisos de conductors alertant d'un vehicle que circulava en sentit contrari per la C-66 en direcció a Celrà. Quan la policia va arribar a la zona es va trobar amb un accident provocat pel cotxe que conduïa l'acusada i el d'un altre conductor que va resultar il·lès. El sinistre però, va obligar a un altre conductor a sortir de la carretera per no impactar amb els altres dos. Tot i l'accident, la dona no es va aturar i va seguir uns quilòmetres més conduint en direcció contrària i sense fer cas de les indicacions de la policia, que l'advertia amb senyals lluminoses i acústiques demanat-li que s'aturés. Els agents van situar-se en paral·lel al cotxe de l'acusada, que, lluny de reduir la velocitat, va decidir continuar fins anar a parar a l'aparcament d'una gasolinera de la localitat. Un cop a dins els agents van optar per barrar-li el pas amb el cotxe patrulla al veure que la dona no tenia intenció d'aturar-se. Al final la policia va aconseguir que la dona desistís i van poder-la detenir. Un cop fora del cotxe els Mossos van voler fer-li la prova d'alcoholèmia però la dona s'hi va negar. Amb tot, els agents van comprovar que la conductora desprenia una forta olor a alcohol, tenia problemes per mantenir-se dreta fins el punt que s'havia de recolzar al vehicle per no caure, i no era capaç de respondre amb claredat a les preguntes que li feien. Per tot plegat la van detenir per un delicte contra la seguretat del trànsit, conduir sota els efectes de l'alcohol i negar-se a fer la prova d'alcoholèmia. Després de declarar davant el jutge de guàrdia de Girona va sortir en llibertat.

Summary: Detinguda una conductora per circular en sentit contrari i provocar un accident a la C-66 a Celrà


La Policia Local de Castelldefels ha detectat un important augment dels positius per alcoholèmia en els últims mesos, principalment entre conductors de més de 40 anys. Raúl Vergel, responsable del cos policial, ho atribueix a l'increment de visitants durant l'estiu, especialment les nits de divendres, i a la "poca consciencia dels conductors" a l'hora d'agafar el cotxe després de consumir alcohol. "En gairebé tots els controls que hem fet darrerament ens trobem amb positius amb taxes d'alcohol molt elevades que ens preocupen", reconeix Vergel. Per lluitar contra aquest fenomen, la policia local ha incrementat els controls preventius d'alcoholèmia i drogues. Vergel lamenta que aquest increment dels positius s'ha traduït també en una major nombre d'accidents de trànsit. A tall d'exemple, explica que fa unes setmanes un conductor begut va arrossegar 40 metres una vianant  en ple passeig Marítim del municipi sense, que per sort, la dona patís ferides de consideració. Raúl Vergel es mostra sorprès pel fet que la majoria de positius que han detectat corresponguin a conductors d'una mitjana d'edat alta. Una realitat que justifica pel fet que hi ha hagut un "relaxament" a l'hora de no beure quan s'ha d'agafar el cotxe. "Castelldefels és un municipi turístic amb una oferta gastronòmica important i molta gent agafa el cotxe després de beure més del compte durant els àpats", explica. Per contra, destaca que la incidència en persones joves és molt menor. Aquí, explica que molts dels que visiten el municipi per gaudir del seu oci nocturn aposten pel tren com a mitjà de transport. Entre 4.000 i 5.000 persones arriben a Castelldefels en tren els divendres, la nit de major afluència de visitants. Problemàtica del botellot On si que són protagonistes els joves és en els botellots que s'organitzen al municipi les nits d'estiu, una font de queixes veïnals que l'ajuntament ha intentat minimitzar destinant mediadors les nits de divendres per intercedir entre els joves que consumeixen alcohol a la via pública i els veïns. Segons Vergel es tracta d'una prova pilot que ha tingut bons resultats perquè ha reforçat l'acció policial a l'assumir la gestió de moltes queixes de veïns. Canvi de model turístic Sobre el canvi de model turístic pel que va apostar el municipi fa uns anys apostant pel familiar i esportiu, Vergel destaca que s'ha notat molt en el nombre d'incidències que ha d'atendre la policia local. Aquí, destaca que amb el canvi de normativa que regula les guinguetes de la platja, limitant la música en viu i el seu volum a la nit, l'any passat passat van atendre 1.000 requeriments policials menys que el 2016.

Summary: La policia de Castelldefels detecta un increment dels positius per alcoholèmia en conductors majors de 40 anys


“Son discrepàncies que es produeixen entre dos àmbits judicials” ACN Madrid.-La portaveu del govern espanyol, Isabel Celaá, creu que la decisió del jutge Llarena de retirar les euroordres i rebutjar l’extradició de Carles Puigdemont només pel delicte de malversació no danya la Justícia Espanyola. Segons Celaá, tot plegat “son converses entre instàncies judicials” i el govern espanyol “respecta aquestes converses que són fruit de la possibilitat que ens dona l’euroordre”.  “Són discrepàncies entre dos àmbits judicials i les respectem”, ha afirmat a la roda de premsa posterior al Consell de Ministres. Segons Celaá, l’executiu espanyol “no entra” en aquestes qüestions i es limita a expressar el seu “respecte” a les decisions dels jutges. La portaveu del govern espanyol ha esquivat tots les preguntes sobre la qüestió que afecta els polítics investigats al Tribunal Suprem que es troben a l’estranger. “El govern d’Espanya respecta profundament la separació de poders i la independència judicial en aquesta qüestió i en altres”, ha afirmat.

Summary: La Moncloa diu que la justícia espanyola “no queda danyada” per la retirada de les euroordres de Llarena


El Govern ha volgut restar importància a l polèmica sorgida per la pregunta que l'enquesta del CEO incorporarà al proper sondeig demanant sobre la importància de respectar les lleis vigents. Segons la portaveu, Neus Munté, no té res a veure amb el procés ni amb cap circumstància derivada dels canvis legals que es preveuen. Segons el Govern, la pregunta s'emmarca en el seguiment d'una enquesta que ja es va fer al 2011 des del propi CEO sobre com els joves consideraven els valors per ser bon ciutadà. És per això que Munté ha negat que fer ara aquest qüestionari res té a veure amb el foment de la desobediència a algunes lleis. La portaveu ha recordat que des del CIS espanyol també es va fer una pregunta "idèntica" en 2004. "En el cas del CIS no es volia cridar a la desobediència, i al 2011 a Catalunya ningú parlava de desobediència. Per això ara tampoc el Govern vol fer –amb la pregunta- un al·legat a la desobediència. Es tracta de tenir més informació del capteniment, opinió i sensibilitat de les persones enquestades", ha afegit.

Summary: El Govern nega que la pregunta del CEO sobre el respecte a les lleis busqui "cap al·legat a la desobediència"


La regidora del PSC a l'Ajuntament de Manlleu i portaveu del grup municipal, Marta Moreta, ha avançat aquest dimecres des de la seu comarcal de la formació el pacte que signaran la setmana que ve amb ERC per entrar a formar part de l'equip de govern. Moreta ha assenyalat que l'objectiu és vestir un govern "fort i estable", i per això no descarta que després s'hi acabin sumant el regidor d'ICV i la regidora no adscrita Maite Gallifa. La regidora socialista ha explicat que el pacte es podria haver signat un any enrere, "però no es va portar a terme perquè ERC tenia sobre la taula tots els temes nacionals". Ara això ha passat a segon terme "i s'ha prioritzat tot l'àmbit social", ha assenyalat Moreta. En aquest sentit, la regidora dels socialistes manlleuencs ha assegurat que "tots els aspectes polítics d'àmbit nacional" quedaran fora de l'acord.

Summary: El PSC anuncia el pacte d'esquerres que ha tancat amb ERC per entrar al govern de l'Ajuntament de Manlleu


El Mecanisme Català de Prevenció de la Tortura (MCPT) ha alertat aquest divendres de la falta de control mèdic en les contencions mecàniques a les presons catalanes. Segons l'informe anual d'aquest organisme, dirigit pel Síndic de Greuges, Rafael Ribó, les contencions han de ser les mínimes imprescindibles, amb la mínima durada necessària i sota estricte seguiment sanitari per determinar quan s'han d'acabar, i mai han de ser un càstig. També considera que les seves recomanacions sobre els departaments especials de règim tancat de les presons, els DERT, no s'estan complint al 100%. L'informe ha estat lliurat aquest divendres al president del Parlament, Roger Torrent, i presentat públicament. Pel que fa a les contencions mecàniques, l'MCPT considera que cal una revisió en profunditat de la instrucció vigent de la Direcció General de Serveis Penitenciaris en la línia d’apostar per una política de contenció zero, tot potenciant protocols de prevenció generals i específics. En aquest context, la contenció mecànica hauria de ser una mesura exclusivament sanitària pels riscos que comporta per a la salut de les persones. "El seguiment, la supervisió i la finalització de la mesura han de correspondre únicament a criteris mèdics indicats pel personal sanitari i no supeditats a mesures regimentals", diu l'informe. Per aquest motiu, les contencions que s’arribin a produir han de tenir una durada mínima, limitada a l’estat d’alteració de la persona immobilitzada, i han d’estar monitoritzades només pels serveis sanitaris. La instrucció hauria de reforçar les garanties jurídiques i vetllar perquè es faci la comunicació al jutjat de vigilància penitenciària des del primer moment. Una segona recomanació amb relació als serveis penitenciaris està adreçada als preus dels economats. En aquest sentit, es considera que el CIRE ha de revisar de manera urgent i a la baixa els imports de tots els productes que comercialitza, particularment els que siguin de primera necessitat, com ara els productes d'higiene femenina. A més, l'Administració penitenciària ha d'establir un sistema de control exhaustiu del temps que passen les persones internes que fan feina en serveis auxiliars dels centres penitenciaris en els seus respectius llocs de treball. En concret, cal que s’instal·lin rellotges de control horari en dependències com la cuina central i els offices dels mòduls residencials, amb la finalitat que les persones internes puguin acreditar fefaentment el temps que hi treballen, temps que ha de coincidir amb les hores que cotitzen en el règim general de la Seguretat Social. Sobre la situació de les dones als centres penitenciaris, l’informe incideix que cal integrar la perspectiva de gènere en el sistema d'execució penal i implementar polítiques públiques que tinguin en compte les diferències entre la realitat d'homes i dones en el compliment de la pena. Segons l'informe, el sistema penitenciari és un entorn en què la desigualtat de gènere es manifesta de manera evident, i que les dones hi tenen unes condicions de vida desiguals respecte dels homes. Això es veu en el treball, la classificació interior, les condicions arquitectòniques dels centres o els programes específics de tractament. Recomanacions a la policia Pel que fa a les recomanacions adreçades als Mossos d’Esquadra, l’informe indica que cal ajustar les instruccions d’ús de les pistoles elèctriques en el sentit de prohibir-ne l’ús en infants i adolescents menors de divuit anys i garantir que en tots els casos hi haurà registre audiovisual quan se'n faci ús. Pel que fa al dret a l’assistència sanitària durant la detenció, l'informe reitera que la visita mèdica s'ha de dur a terme en privat sense personal de custòdia present a l'àrea mèdica ni a les zones d'abast visual i auditiu, amb l'única excepció que hi hagi sospites justificades de risc i el professional sanitari així ho demani. Aquesta recomanació s’ha d’estendre també a les policies locals i a l’espai de custòdia de la Ciutat de la Justícia, pel que fa a les visites que practica l’Institut de Medicina Legal. L'MCPT continua recomanant que totes les àrees de custòdia de policia local que no compleixin condicions materials de detenció que siguin respectuoses amb els drets de les persones detingudes, o en les quals no es pugui donar compliment íntegre als drets reconeguts, siguin immediatament clausurades. Pel que fa a la resta, les autoritats municipals haurien de valorar si és eficient mantenir aquests espais i, en la mesura que hi hagi comissaries dels Mossos d'Esquadra a la mateixa localitat, o en poblacions veïnes, caldria abstenir-se d'obrir noves àrees de custòdia de policia local. El Mecanisme recomana fer un recordatori als responsables de les comissaries de policia i dels centres penitenciaris sobre els drets que assisteixen les persones estrangeres en relació amb la comunicació amb els seus consolats. També cal que s’elabori un directori amb els contactes de les persones responsables de les diverses autoritats consulars que es troben a Catalunya. Adolescents privats de llibertat Pel que fa als centres de justícia juvenil, es detecta una major ocupació i el Mecanisme expressa la seva preocupació per com aquesta circumstància pot afectar la tasca educativa que es fa en aquests centres, que sovint pot comportar un canvi en la dinàmica educativa i de reinserció cap una intervenció més disciplinària. Respecte d’un centre terapèutic concret que es va visitar en dues ocasions aquest any, i que ja havia estat objecte d’atenció en anys anteriors, l'MCPT considera que es fa una intervenció en alguns casos incompatible amb els drets dels infants, com ara el dret a la seva intimitat i dignitat, i al manteniment del vincle i les relacions amb els seus familiars. També són inadequades la pràctica de contencions i les sancions i mesures correctores, moltes de les quals no ofereixen les garanties necessàries. A instàncies del Síndic, la Secretaria d’Infància ha ordenat l’obertura d’un expedient informatiu al centre i ha exigit que cessin de forma immediata les pràctiques no compatibles amb els drets dels infants. Igualment, ha demanat al Departament de Salut informació sobre el seguiment que es fa de la intervenció terapèutica, especialment del subministrament de la medicació; i al Departament d’Ensenyament, sobre el funcionament de la unitat d’escolarització. Xifres destacades de l’informe de 2018 Durant l'any 2018 l'MCPT ha fet 45 visites a 47 centres diferents, d'acord amb la distribució següent. En concret, ha visitat 12 comissaries dels Mossos d'Esquadra i 14 de policies locals, s'han fet set visites a sis presons, dos centres de justícia juvenil, dos centres residencials d'educació intensiva, un centre de salut mental, quatre geriàtrics i un centre sociosanitari, a més de quatre visites a tres centres o unitats terapèutiques. En el decurs d’aquestes visites, s'han fet 53 entrevistes a persones internes en centres penitenciaris, a banda de les entrevistes als diversos professionals que hi treballen. Quan s'ha denunciat algun episodi d'abusos o actuacions irregulars, o s'ha plantejat alguna qüestió en la qual el Síndic de Greuges podia intervenir-hi, s'han obert expedients de queixa o actuacions d'ofici. Als centres de menors s’han fet 63 entrevistes amb joves residents i 11 amb professionals.

Summary: El Mecanisme de Prevenció de la Tortura alerta de la falta de control mèdic en les contencions mecàniques a les presons


Uns 180 voluntaris de Càritas han participat aquest dissabte a Salou en una jornada de formació de la diòcesis de Tarragona. L'organització considera que la pobresa "s'ha cronificat, i no és només d'aliments o de roba, sinó que s'ha institucionalitzat en l'estructura social", segons Francesc Roig, director de Càritas Diocesana Tarragona. Per això, intenten formar els seus voluntaris perquè canviïn el xip i s'orientin cap a una ajuda més personal i laboral, ja que els perfils de pobresa han canviat. "Tenim joves sense treball, o amb sous molt baixos i escassos, amb contractes deficients", enumera Roig, que creu que aquesta situació "dona poques perspectives de futur per la societat que desitgem". Des de Càritas apunten que hi ha hagut una recuperació econòmica però que els voluntaris no la troben a peu de carrer, i és que el nombre de persones que atenen no ha baixat. A Catalunya, hi ha 12.000 voluntaris de Càritas, 1.600 dels quals hi col·laboren activament a Tarragona. Per Roig, "la crisi és com si haguéssim tingut un terratrèmol, i sota les runes encara hi ha afectats per la situació". L'arquebisbe de Tarragona, Jaume Pujol, que ha participat en la jornada, ha explicat que aquests afectats que estan "sota la runa" són els que cal treure". Això, es pot fer amb "acolliment, detectant els problemes de les persones, ajudant-les en l'itinerari personal i veure si les podem fer sortir del pou o del fang de la pobresa", ha explicat l'arquebisbe, que reclama que "ningú quedi descartat" per considerar que "no hi ha res a fer amb ell". A les activitats, al Teatre Auditori de Salou, també ha participat Francisco Lorenzo, coordinador de l'equip d'estudis de Càritas Espanyola, que ha fet de ponent en una xerrada on els voluntaris també han pogut intercanviar les seves inquietuds. Per Lorenzo, s'ha d'estudiar en quina mesura s'està concretant la recuperació econòmica. "D'alguna manera és cert que s'han aturat les tremolors del terratrèmol però donar per finalitzada la crisi sense acompanyar qui continua entre les runes o oblidar-los és un risc ètic important", ha explicat. En aquesta línia, Lorenzo veu risc que aquesta pobresa crònica, amb sous precaris, habitatge incert i situacions de soledat, s'allargui. Amb tot, recorda que l'organització "pot fer companyia, tenir presència als barris i donar suport a determinades situacions" però que és l'Estat qui se n'ha d'encarregar de garantir els drets fonamentals de les persones. La jornada, que porta el títol 'Construïm una Càritas acollidora', s'ha començat a les 9.30 hores i s'allarga fins passades les cinc de la tarda. A més de ponències, s'ha projectat un audiovisual de la tasca dels voluntaris, s'ha programat un dinar i es farà una sessió de teatre improvisat a càrrec de la companyia 'Impro Acatomba'. Després de dinar, els participants es poden dirigir als locals del Filigrana de la Càritas Parroquial de Salou, amfitriona de la jornada, per a poder veure els treballs de costura que fan els voluntaris.

Summary: Càritas forma voluntaris a Salou perquè orientin cap a una ajuda laboral davant una pobresa "cronificada"